**Elektros rinkos barometras: Lietuvoje didmeninė elektros kaina per savaitę didėjo 3 proc.**

**Praėjusią savaitę didmeninė elektros kaina Lietuvoje didėjo 3 proc. ir vidutiniškai siekė 72,61 Eur/MWh. Toks pat kainos pokytis fiksuotas ir Latvijoje bei Estijoje.**

Kitose Europos šalyse elektra brango gerokai daugiau: Lenkijoje savaitės vidutinė kaina siekė 97,44 Eur/MWh, Vokietijoje – 79,56 Eur/MWh.

„Praėjusią savaitę Baltijos šalyse vėjo energijos gamyba išaugo trigubai, o saulės elektrinių gamyba – 10 proc. Tai neleido augti kainoms taip stipriai, kaip kitose šalyse“, – sako energetikos sprendimų bendrovės „Elektrum Lietuva“ produktų vystymo vadovas Mantas Kavaliauskas.

Vidutinė „Nord Pool“ elektros biržos kaina, palyginti su ankstesne savaite, augo 87 proc. iki 24,59 Eur/MWh. Tam įtakos turėjo 24 proc. mažėjusi vėjo energijos gamyba ir 14 proc. – saulės elektrinių gamyba.

Tuo metu nepriklausomų elektros tiekėjų Lietuvos gyventojams siūlomos kainos išliko panašiame lygyje. „Elektrum Lietuva“ žemiausia fiksuota kaina siekė 23,938 ct/kWh, fiksuojant ją 6 mėnesiams.

Elektros vartojimas „Nord Pool“ regione ankstesnę savaitę toliau mažėjo ir pasiekė 6 471 GWh, bendros gamybos apimtys taip pat traukėsi ir siekė 7 438 GWh.

**Lietuvoje augo ir vartojimas, ir gamyba**

Baltijos šalyse elektros vartojimas per savaitę augo 2 proc. ir siekė 445 GWh. Lietuvoje elektros suvartota 5 proc. daugiau nei ankstesnę savaitę, 210 GWh, Latvijoje – 2 proc. mažiau, 105 GWh, o Estijoje vartojimas smuko 1 proc. iki 130 GWh.

Elektros energijos bendros gamybos apimtys Baltijos šalyse praėjusią savaitę augo 14 proc. ir siekė 334 GWh. Lietuvoje elektros energijos pagaminta 36 proc. daugiau nei ankstesnę savaitę, 166 GWh, Latvijoje – 19 proc. mažiau, 64 GWh, Estijoje – 14 proc. daugiau, 104 GWh.

Per savaitę visos trys Baltijos šalys kartu pagamino 75 proc. joms reikalingos elektros energijos. Lietuvoje pagaminta 79 proc., Latvijoje – 61 proc., Estijoje – 80 proc. šaliai reikalingos elektros energijos.

**Apie bendrovę:**

*„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 70 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 212 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei šešis saulės parkus (29,6 MW). Vystomi nauji saulės ir vėjo parkai, kurių bendra galia viršys 300 MW.*